
Për përcaktimin e autoritetit kontraktues, për dhënien me koncesion të hidrocentralit “Shutri” dhe miratimin e bonusit, në procedurën përzgjedhëse konkurruese, që i jepet shoqërisë

Në mbështetje të nenit 100 të Kushtetutës dhe të neneve 5, pika 3/b e 23, pika 3 të ligjit nr.9663, datë 18.12.2006 “Për koncesionet”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Autoriteti kontraktues për kryerjen e procedurave ligjore, për dhënien me koncesion të formës “BOT” (ndërtim, operim dhe transferim), të hidrocentralit “Shutri” është Ministria e Ekonomisë, Tregtisë dhe Energjetikës.
2. Miratimin e bounsit prej 2% të pikëve, për rezultatin teknik dhe financiar, në procedurën konkurruese përzgjedhëse (propozim i pakërkuar), që i jepet shoqërive “Pashkashesh” sh.p.k., dhe “Arilta B” sh.p.k., për dhënien me koncesion të këtij hidrocentrali.
3. Ministria e Ekonomisë, Tregtisë dhe Energjetikës, në procedurën konkurruese për dhënien me koncesion të hidrocentralit “Shutri”, të pranojë oferta për të gjithë pjesën e lirë të skemës, ku përfshihet ndërtimi i këtij hidrocentrali.
4. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

